Na temelju članka 4. Zakona o službenicima i namještenicima u lokalnoj i područnoj (regionalnoj) samoupravi (Narodne novine 86/08, 61/11, 04/08, 112/19) i članka 59. podstavak 14. Statuta Grada Nova Gradiška (Novogradiški glasnik 7/22 – pročišćeni tekst), na prijedlog v.d. pročelnika Stručne službe Grada, gradonačelnik Grada Nova Gradiška dana 12. srpnja 2023. godine donosi

**P R A V I L N I K**

**o unutarnjem redu Stručne službe Grada Nova Gradiška**

**I. OPĆE ODREDBE**

Članak 1.

Ovim Pravilnikom utvrđuje se unutarnji red Stručne službe Grada kao upravnog tijela Grada Nova Gradiška.

Članak 2.

Pravilnikom se posebno utvrđuju radna mjesta službenika i namještenika, opis poslova koji se obavljaju na svakom pojedinom radnom mjestu, stručni i drugi posebni uvjeti za raspored na svako radno mjesto posebno, broj službenika odnosno namještenika po radnim mjestima te druga pitanja u skladu s odredbama Odluke o ustrojstvu i djelokrugu upravnih tijela Grada Nova Gradiška i zakonom.

Članak 3.

Službenici i namještenici Stručne službe Grada kao zajedničkoj stručnoj službi obavljaju odgovarajuće upravno-pravne, analitičko-normativne i druge opće, administrativne i tehničke pomoćne poslove za Gradsko vijeće i gradonačelnika, poslove protokola i odnosa s javnošću, pravne, kadrovske i opće poslove, a na zahtjev i po potrebi određene stručne poslove iz svog djelokruga obavljaju i za druga upravna tijela Grada Nova Gradiška.

Članak 4.

Pročelnik Stručne službe Grada donosi godišnji plan rada.

Godišnji plan rada sadrži planirane poslove i zadatke za narednu kalendarsku godinu, a osobito glede neposredne provedbe zakona, općih akata Grada te pojedinačnih akata Gradskog vijeća i gradonačelnika te njihovih radnih tijela.

Članak 5.

Voditelji unutarnjih ustrojstvenih jedinica dužni su prijedlog godišnjeg plana rada dostaviti pročelniku Službe najkasnije do 15. studenog tekuće godine za narednu godinu.

Pročelnik Službe dužan je prijedlog godišnjeg plana rada dostaviti gradonačelniku najkasnije do 01. prosinca tekuće godine za narednu godinu.

Članak 6.

Službenici i namještenici Službe dužni su pravovremeno i kvalitetno obavljati poslove i zadatke propisane ovim Pravilnikom, u skladu s uputama i nalozima pročelnika, kome su odgovorni za izvršavanje svakodnevnih radnih obveza.

Sredstva za rad Stručne službe Grada osiguravaju se u proračunu.

**II. UNUTARNJI RED, POSLOVI I ZADACI**

Članak 7.

Poslove i zadatke Stručne službe Grada obavljaju, u unutarnjim ustrojstvenim jedinicama, službenici i namještenici raspoređeni na radna mjesta u skladu sa zakonom i ovim Pravilnikom.

Članak 8.

Na zahtjev i po potrebi Služba određene poslove iz svog djelokruga obavlja i za druga upravna tijela Grada Nova Gradiška.

Poslovi iz djelokruga službe obavljaju se u tri odsjeka i to:

1. Odsjeku za stručne poslove Gradskog vijeća i gradonačelnika

2. Odsjeku za društvene djelatnosti

3. Odsjeku za zastupanje grada, opće i kadrovske poslove

U okviru Stručne službe Grada može se zaposliti do 20 službenika i namještenika.

Članak 9.

Stručnom službom Grada upravlja pročelnik, kojeg na temelju javnog natječaja imenuje gradonačelnik, u postupku utvrđenom u skladu sa zakonom.

Za pročelnika Stručne službe grada može biti imenovana osoba koja udovoljava uvjetima propisanima Odlukom o unutarnjem ustrojstvu i djelokrugu upravnih tijela Grada Nova Gradiška.

Članak 10.

Pročelnik Stručne službe Grada odgovara gradonačelniku.

Članak 11.

Sastavni dio ovog pravilnika čini prilog – Sistematizacija radnih mjesta, koja sadrži popis naziva radnih mjesta, opis poslova radnog mjesta i broj izvršitelja na pojedinom radnom mjestu, potrebno stručno znanje – obrazovanje za to radno mjesto te druge posebne uvjete.

**III. PRIJELAZNE I ZAVRŠNE ODREDBE**

Članak 12.

Na službenike i namještenike Stručne službe Grada na odgovarajući način se primjenjuju odredbe Zakona o službenicima i namještenicima u lokalnoj i područnoj (regionalnoj) samoupravi.

Članak 13.

Službenici i namještenici zatečeni na radu u Stručnoj službi Grada na dan stupanja na snagu ovog Pravilnika, preuzet će se i rasporediti na radna mjesta utvrđena ovim Pravilnikom sukladno stručnoj spremi i drugim uvjetima navedenima u ovom Pravilniku.

U slučaju nemogućnosti rasporeda službenika na određeno radno mjesto sukladno odredbama ovog Pravilnika, a zbog neispunjenja uvjeta u pogledu stručne spreme ili u slučaju nepostojanja slobodnih radnih mjesta službenici koji ne mogu biti raspoređeni bit će stavljeni na raspolaganje.

Članak 14.

Danom stupanja na snagu ovog Pravilnika, prestaje vrijediti Pravilnik o unutarnjem redu Stručne službe Grada Nova Gradiška od dana 25.12.2020.godine, Klasa:023-08/21-01/01, ur.broj:2178/15-02-21-1 sa svim izmjenama i dopunama.

Članak 15.

Pravilnik stupa na snagu danom donošenja.

REPUBLIKA HRVATSKA

BRODSKO-POSAVSKA ŽUPANIJA

GRAD NOVA GRADIŠKA

Gradonačelnik

 gradonačelnik

Vinko Grgić, dipl.ing.arh.

Klasa:030-02/23-01/03

Ur.broj:2178-15-02-23-2

Nova Gradiška, 12.07.2023.